b'\n_START_ARTICLE_\nTirstrup Kirke\n_START_SECTION_\nBygningshistorie\n_START_PARAGRAPH_\nI romansk tid blev der bygget en kirke i Tirstrup, antagelig en traditionel kirke med skib og  kor, opf\xc3\xb8rt i granitkvadre p\xc3\xa5 en sokkel med skr\xc3\xa5kant. Kirkens videre sk\xc3\xa6bne blev dog som mange andre landsbykirker knyttet til den n\xc3\xa6rliggende herreg\xc3\xa5rd._NEWLINE_I 1465 v\xc3\xa6lger herremanden p\xc3\xa5 godset Bj\xc3\xb8rnholm (i dag H\xc3\xb8gholm), rigshofmesteren Otte Nielsen Rosenkrantz at nedrive kirken og opf\xc3\xb8re en ny fra grunden. Den nye bygning er i sin udformning besl\xc3\xa6gtet med kirkerne i Bregnet (R\xc3\xb8nde) og Marie Magdalene, som ligeledes er opf\xc3\xb8rt af rigshofmesteren. Byggematerialet er hovedsagelig munkesten. Skibet har fem hv\xc3\xa6lvingsfag og har mod \xc3\xb8st med en tresidet afslutning. T\xc3\xa5rnet mod vest er et s\xc3\xa5kaldt \xe2\x80\x9dstyltet\xc3\xa5rn\xe2\x80\x9d med en \xc3\xa5bning i vestmuren. Det kan v\xc3\xa6re lidt yngre end skibet. T\xc3\xa5rnet er foroven afsluttet med et blyt\xc3\xa6kket pyramidetag. Mod nord findes et oprindeligt sakristi og p\xc3\xa5 sydsiden et gravkapel fra ca. 1535. Sidstn\xc3\xa6vnte er opf\xc3\xb8rt p\xc3\xa5 foranledning af Otte Nielsens oldes\xc3\xb8n, lensmand p\xc3\xa5 Gotland Henrik Nielsen Rosenkrantz. B\xc3\xa5de sakristiet og kapellet har kamgavle. P\xc3\xa5 kirkens nordside l\xc3\xa5 et v\xc3\xa5benhus, der i slutningen af 1700-tallet erstattedes med det nuv\xc3\xa6rende. _NEWLINE_Der er dog spor efter den tidligere kirke i den nuv\xc3\xa6rende bygning. S\xc3\xa5ledes de to tilhugne vinduesoverliggere i sakristiet, samt korbuens to kragsten \xe2\x80\x93 anvendt som syld under korv\xc3\xa6ggens str\xc3\xa6bepiller.  _NEWLINE_Af kalkmalerier har kirken sandsynligvis ikke haft flere end de endnu synlige v\xc3\xa5benm\xc3\xa6rker, der ses p\xc3\xa5 skibets to nederste hv\xc3\xa6lvfag. De tilh\xc3\xb8rer Aarhus-bispen Jens Iversen Lange, samt kirkens grundl\xc3\xa6ggere, \xc3\xa6gteparret Otte Nielsen Rosenkrantz og Else Krognos.'